Det er ikke, fordi bilisterne på E45 ikke er vant til kø på motorvejen, når de nærmer sig Limfjordstunnelen. Men hvor det sædvanligvis begrænser sig til myldretiden om morgenen og eftermiddagen, var den torsdag også gal ved middagstid. Her holdt bilerne i lange køer på begge sider af tunnelen, fordi en teknisk fejl havde udløst en falsk brandalarm. Det fortæller vagtchef Per Jørgensen ved Nordjyllands Politi. - Ja, vi havde lidt trafikale problemer, fordi vi var nødt til at lukke begge tunnelrør for at undersøge alarmen. Men det viste sig at være en teknisk fejl, så trafikken kom nogenlunde hurtigt op at køre igen, siger Per Jørgensen.

Referat:
En teknisk fejl udløste brandalarm i Limfjordstunnelen, som måtte lukkes med trafikprop til følge.